
כבוד הרגל 
עקיבא סגל
שיח לשבת שלח
כאשר אנחנו מתחילים לקרוא בפרשת השבוע את סיפור המרגלים, כבר מהפסוק הראשון בולט תיאור פורמט הריגול הלא-יעיל והמוּעד לכישלון שנוקט משה: 12 מרגלים יוצרים קבוצה גדולה ומסורבלת הרבה יותר מדי בשביל משימת ריגול, ובוודאי ששליחת מרגלים ש"כולם אנשים, ראשי בני ישראל המה" אינה צעד חכם טקטית: יש לשלוח אנשים פשוטים שיוכלו להכנס ולצאת מהארץ בלי לעשות רעש, לא חבר'ה מיוחסים או ידועים. בכלל, מקריאת פשט הפסוקים ניתן להגיע בקלות למסקנה שחטא המרגלים הוא בעצם חטא הפומפוזיות, הטקסיות, הנאומים המייגעים וקבלות הפנים מלאות החשיבות. מתוארת שליחת "איש אחד איש אחד למטה אבותיו, כל נשיא בהם. וישלח אותם משה", אך האם האנשים אכן נשלחים בפסוק הבא? לא! בפסוק הבא מגיעה רשימה מלאה של כל 12 הנכבדים בתוספת סיכום מיותר –לכאורה – "אלה שמות האנשים אשר שלח משה לתור את הארץ... וישלח אותם משה". אך האם כעת האנשים נשלחים? לא! כעת מופיעה רשימת ההוראות שמשה נתן להם כיצד לתור את הארץ, מה בדיוק לבדוק ואף דיבור על המועד האקלימי המתאים ("והימים ימי בכורי ענבים"). 

ועכשיו נעבור לקצת סטטיסטיקה: סיפור המרגלים נפתח ב-21 פסוקי ההקדמה לשליחות שתיארנו לעיל. לאחר מכן מתואר סיפור השליחות עצמה ב-5 פסוקים ברוטו (3 פסוקים נטו!), ולאחריו – תיאור מה שקרה אחרי השליחות ותוצאותיה על פני 18 פסוקים בהם ניתן לראות התדרדרות הדרגתית של המצב (מהצגת הפירות היפים, דרך הפחדת העם, הוצאת דיבה,  בכי העם ותלונותיו, ועד רצון העדה לרגום באבנים(!) את ה'גוּד-גַייז'). גם לאורך התיאור הזה ניתן לראות בפשטות את חטא המרגלים כחטא ההגזמה, הניפוח, האובר-דרמטיות. סיפורי הענקים והארץ המכלה יושביה מובילים גם לתגובות מוגזמות מצד העם (בכי, קריאה לשוב למצרים, רגימה באבנים) הבולטות לנוכח הפשטות של משה ואהרון הנופלים על פניהם ויהושע וכלב הקורעים בגדיהם. בקיצור – הבלאגן סביב השליחות תופס את רוב המקום, השליחות עצמה היא קצרה ולא מעניינת.

וכך כותב ר' צדוק הכהן מלובלין בספרו "פרי צדיק":

והנה המרגלים, שידעו שהם ראשי בני ישראל, וכשבאו לארץ ישראל והרגישו שבצדקתם אינם כדאי לרשת את הגוים ומזה דנו קל וחומר לשאר ישראל שבודאי אינם כדאי... אבל זה היה החיסרון שהיה חסר להם האמונה בשלמות... וכן גם בישראל כתיב "ויאמינו בה'" ואיתא "בזכות האמונה שרתה עליהם שכינה ואמרו שירה" והיינו שהאמינו שאף שהיו אז בכלל הקטרוג הללו עובדי ע"ז והללו עובדי ע"ז, מכל מקום היתה יכולת ביד הקב"ה להעלותם למדרגה שראתה שפחה על הים מה שלא ראה יחזקאל בן בוזי. אבל להמרגלים היה חסר האמונה זו שלא הבינו איך אפשר שיכנסו לארץ-ישראל מאחר שהרגישו בעצמם שאף הם אינם ראוים לרשת בצדקתם. רק יהושע וכלב עמדו בנסיון והאמינו בזה שבאמת כתיב "וארון ברית ה' נוסע לפניהם דרך שלושת ימים לתור להם מנוחה", שה' יתברך רצה ע"י כוח התורה שהוא ארון ברית ה' לברר אותם בקדושת שלושת האבות שהם נגד שלוש קליפות הקנאה והתאווה והכבוד.

מה שהיה חסר למרגלים זו האמונה התמימה, אותה האמונה התמימה שבזכותה נגאלו בני ישראל ממצרים. ניתן לזהות אמונה תמימה זו עם מידת הפשטות, ואכן, ר' צדוק מספר לנו שהמרגלים עוד לא הגיעו לבחינת שלושת האבות כיוון שעוד לא נתבררו שלושת הקליפות – התאווה, הקנאה והכבוד. אם נתבקש למצוא את המידה ההפוכה לשלושת המידות הללו, נגיע למידת התמימות והפשטות שהיא הופכית לכל אלו שלוש הקליפות גם יחד.

ואכן, מי היו אותם אלו שלא נכשלו בחטא? משה ואהרון, שצניעותם ופשטותם עוד תתברר הרבה בפרשת השבוע הבא, אך כבר נתפסים באופן ברור מאוד כמייצגי הצניעות (משה כבד הפה והעניו מכל אדם עם אהרון רודף השלום שלא מתלהם אף כשבניו מתים). כלב, ע"פ המדרש הידוע בסוטה (לד, ע"ב), ניצל בזכות השתטחותו (=התבטלות, חוסר אגו) על קברי האבות שבחברון – אותם אבות שהם, כזכור, האנטיגונים לשלושת הקליפות הנ"ל. סוגיית יהושע היא מעניינת בפני עצמה:
 יהושע תואר בפרשה הקודמת כ"משרת משה" הנאמן שלא מש מתוך אהלו, שכמעט ואין לו אישיות משל עצמו וכל כולו ביטול למשה. ואכן, משה מוסיף ליהושע את האות י' (בלא צו אלוקי מפורש בפסוקים!), הוספה שלא מופיעה ברשימת השמות של המרגלים אלא בנפרד לאחר מכן. אותו המדרש שהציל את כלב מעצת המרגלים בשל השתטחותו על קברי אבות, הציל את יהושע בשל תוספת י' זו שקיבל ממשה. ומה עניינה של י' זו? על כך עונה ה"מי השילוח":
 "הנה אות י' רומז לתמימות כי היא נקודה קטנה". וביתר פירוט ברש"ר הירש: "כי השם הזה רומז לו ולהם ש"הושע" הוא "יהושע": מי שהושיע בעבר הוא יושיע גם בעתיד. ולא עוד, אלא "יהושע" - ה' הוא עושרנו, כוחנו ותוכן שאיפתנו, וכל דבר זולתו הוא נטול משמעות... יש יחס עמוק בין שינוי השם לביו התפקיד שהוטל על יהושע ורעיו ודבר זה מוכרע ממקומו של שינוי השם בכתוב. אילו היתה לו רק משמעות אישית-פרטית, היה מסופר עליו לעיל, בפסוק ח'. אך השם החדש כתוב כאן אחרי הזכרת השליחות בכללותה, ולפני הביאור המדוייק של השליחות לפרטיה. נמצא ששינוי השם הוא כביכול חותמת השליחות, ויחד עם זה הוא גם ההקדמה המניחה לו את היסוד. וכך הוא רומז ליהושע ולרעיו: הם לא נשלחו כדי לבדוק את האפשרות ואת הערך של כיבוש הארץ, שכן בטחונם בנצחון ובהצלחה – ב"תשועה" וב"שוע" – תלוי בה'".

אם כן, תוספת היו"ד ליהושע מסמלת את התמימות ואת הביטול לה', שהם הם ההצלה מעצת המרגלים שזוהתה קודם עם האגו והחשיבות העצמית. ואכן, מתברר שיש צידוק לעונש החמור ולארבעים שנות ההמתנה: מיד לאחר קבלת העונש העם חוטא שוב בחטא היומרנות והאגו בעלייתו בסגנון "כוחי ועוצם ידי" להר, לכיוון ארץ-ישראל, ומובס שם. 

בהפטרה אנו קוראים שכשיהושע (ניצול חטא המרגלים) שולח מרגלים משלו, רואים בבירור את התיקון שבשליחתם: נשלחים רק 2 מרגלים שלא מוזכרים בשמותם כלל, לא מוקדשים כמעט פסוקים לתיאור תהליך השליחה ורוב הפרק עוסק בתיאור הקונקרטי של שליחותם שסיכומה בדיווח קצר וענייני. את הטפיחה על השכם לא המרגלים מעניקים לעצמם אלא רחב שמספרת להם על עמה שירא מהם, הם לא מתיימרים לשפוט את ערי הארץ ופריה תוך סריקתה אינטנסיבית וכל שליחותם מסתכמת בהתחבאות בעלית הגג של הזונה המקומית.

האם הלקח נלמד? האם למד העם את הפשטות והצניעות? יש לשים לב שבהמשך פרשתנו מופיעה שורה של תקנות שנראה שכולן מכוונות לתיקון המידה הספיציפית הזאת: הציווי על הקורבנות שיוקרבו לה' כאשר יזכו לתקן קליפות אלו ולהכנס לארץ, וכן מצוות הפרשת חלה שגם היא תלויה בארץ ומבטאת אקט של ביטול לה' גם במקום הקיומי ביותר לאדם – הלחם. כן מופיע הציווי על הקרבת הפר לה' בהכנעה כאשר שוגה היחיד או העם כולו, והציווי על הציצית שנועדה לשים תדיר מול עינינו את מצוות ה' למען לא נתור אחרי לבבנו. ה"פרי צדיק"
 מסביר שמשמעות הדיבור כאן על מצוות התלויות בארץ, הוא להזכיר לעם שכניסתם לארץ בעוד ארבעים שנה היא בשל זכות אבות, ומעשיהם כבר לא יוכלו לשנות זאת – אמנם לא לטובה אך גם לא לרעה. עובדה זו כשלעצמה היא מנחמת במידה מסויימת, אך תוך כדי עקירת היסוד הגאוותני כיוון שמדובר בנחמה שבה הקרדיט כולו ניתן לאלוהים. ממשיך ר' צדוק ומסביר שבשבת זוכים לקדושת מעלת שלושת האבות (שהם כנגד שלושת קליפות הקנאה והתאווה והכבוד, כזכור), וכך בשבת ניתן להגיע לקדושת א"י (שניתנה לנו בזכות האבות) גם כשהעם עדיין במדבר. מאמר זה של ר' צדוק קושר את כל הקצוות כשהוא מבהיר את חשיבות מקרה המקושש, כמייצג את היכולת של עם-ישראל לשמור את קדושת השבת ולבער מקרבם את מי שמונע אותה מהם, וממילא להתגבר על שלוש הקליפות ולזכות לבחינת ארץ-ישראל, ומראה שהלקח הופנם והתיקון בא על מקומו.

� ריש פרשת שלח.


� ותודה לר' נעם סמט שבירר סוגיה זו בהרחבה בשיעוריו.


� עמ' קנ"ב


� ניתן לראות תיקון אחר לחטא בפרשת ריגול נוספת המצטיינת בקצרותה וענייניותה: "וישלח משה לרגל את יעזר וילכדו בנותיה ויורש את האמורי אשר שם" (במדבר, כ"א, ל"ב).


� פרשת "שלח" אות ג'

